google/wiki40b huggingface dataset:
Rabban Hormizd-klosteret

Rabban Hormizd-klosteret var og er en betydelig monastisk innretning tilhørende først den østsyriske Østens kirke og senere og i dag den kaldeisk-katolske kirke.
Klosteret ligger nord for Mosul, om lag tre kilometer nordøst for Alqosh i fjellene der. Fra midten av 1500-tallet og frem til 1804 var klosteret den offisielle residens for den østsyriske katholikos-patriark av Seleukeia-Ktesiphon.
Mange patriarkgraver og gravskrifter er bevarte.
Heidi Ruud Ellingsen

Debut

Ellingsen gikk musikkteaterlinjen ved Bårdar Akademiet i 2004–2006 og debuterte i 2006 i stykket Spelemann på taket på Oslo Nye Teater. Året etter fikk Ellingsen rollen som Kathy Selden i musikalen Singin' in the Rain i knallhard konkurranse med syv andre kvinner i tv-talentshowet Drømmerollen på NRK1. «Du er en stor musikalartist», sa jurymedlem Svein Sturla Hungnes etter kåringen. 
Musikalen hadde premiere på Oslo Nye Teaters hovedscene 30. januar 2008. Etter at stykket var ferdig våren 2008, gikk Ellingsen over i hovedrollen som Sol i storsatsningen Sol av Isfolket, basert på Margit Sandemos tre første bøker i Sagaen om Isfolket. Hennes mannlige motspiller var Paul Ottar Haga.

Oslo Nye Teater

Ellingsen har også spilt rollen som Cosette i musikalen Les Misérables på Oslo Nye Teater, og deretter Spring Awakening. Høsten 2010 ble hun fast ansatt på Det Norske Teater og hadde hovedrollen Mary i Den hemmelege hagen. Hun var ansatt ved teateret i fem år og medvirket i diverse forestillinger, blant andre Enron, Eg elskar deg, du er heilt perfekt, men burde du ikkje …, Tonje Glimmerdal, Spelemann på taket og Rytmar frå verdsrommet. I 2012 spilte hun Oda i NRKs dramaserie Hjem. Hun spilte også i den svensk-amerikanske HBO-serien 100 Code (2015).
Sommeren 2014 og 2015 hadde hun rollen som Solveig i Peer Gynt på Gålå, regissert av Erik Ulfsby. Senere har hun også samarbeidet med Arve Tellefsen og Kjetil Bjerkestrand med musikken fra forestillingen. 
I 2015 spilte hun hovedrollen i Mary Poppins på Folketeatret i Oslo, og ble tildelt Musikkteaterprisen for sin innsats. Våren 2016 spilte hun i Den hellige Johanna fra Slaktehusene av Bertolt Brecht, regissert av Angelina Stojcevska på Teatret Vårt i Molde.
Høsten 2018 spilte hun hovedrollenrollen i Flashdance på Chateau Neuf i Oslo.

Andre oppdrag

Hun har medvirket på diverse konserter med blant andre Stabsmusikken, Oslo-Filharmonien, Sandvika Storband og Sandefjord Storband. 
I mars 2019 er hun programleder for Melodi Grand Prix 2019 på NRK1 sammen med Kåre Magnus Bergh.

Stemmeskuespiller

I 2008 debuterte hun som stemmeskuespiller med en rolle i Disko-ormene som hadde premiere i Norge i februar 2009. Siden da har hun gitt stemme til en rekke serier og filmer, blant dem animasjonsfilmen Istid 4: Kontinenter på avveie. 
I 2013 spilte Ellingsen hovedrollen som Unn den Fagre i den årlige vikingmusikalen Herøyspelet Kongens Ring sammen med blant andre Nils Ole Oftebro og Anette Hoff. Samme år spilte Ellingsen en av hovedrollene i Lady Arbuthnott – frua på Elverhøy, et norsk musikkspill av Stig Nilsson. Der hadde hun rollen som Karen Løseth.

Privatliv

Ellingsen er samboer med skuespiller Mads Ousdal, og paret har ett barn.
Knjaze-Volkonsoje

Knjaze-Volkonsoje er en russisk landsby i Khabarovsk kraj. Stedet huser 64. motoriserte infanteribrigade.
Albert II av Monaco

Fyrste

31. mars 2005 ble det sendt ut en pressemelding om at fyrst Albert tok over rollen som Monacos regent etter sin far, som var alvorlig syk. Han etterfulgte 6. april 2005 sin far som suveren fyrste av Monaco.

Arvefølge

Det faktum at Albert II aldri hadde vært gift, og derfor ikke hadde fått legitime etterkommere, ble en bekymring for den monegaskiske tronen og 2. april 2002 ble det vedtatt en lov som gir fyrst Alberts søsken rett til tronen hvis han dør uten en direkte arving. Før denne loven trådte i kraft var det kun mulig for etterkommere av fyrsten å ta over tronen. Dette ville gjort det umulig for eventuelle søsken å overta tronen.

Idrett

Albert har deltatt som bob-kjører i fem vinter-OL på rad fra 1988 til 2002. Han ble medlem av IOK i 1985. Han er også radioamatør med kallesignal 3A0AG.
Plaza de la Cultura

Plaza de la Cultura er en plass i sentrum av Costa Ricas hovedstad San José. Den befinner seg langs gågata Avenida Central, ved den nordlige sida av Nasjonalteateret. Plassen ble anlagt mellom 1975 og 1983, og ble ombygd i 1996–1997. Den dekker et område på 45 ganger 80 meter. Den har fått navnet sitt på grunn av de mange kulturinstitusjonene som holder til rundt den, blant annet gullmuseet Museo del Oro Precolombino, som befinner seg under plassen. Det er vanligvis et stort antall duer på plassen. I sørvest er Plaza de la Cultura forbundet med Plaza Juan Mora Fernández.
Lancia Epsilon

Lancia Epsilon (1911–12) er en familiebil fra italienske Lancia.
Den het også 20/30HP (Tipo 58) og erstattet den noe mindre Lancia Delta fra 1911, som også het 20/30HP (Tipo 56).  
Navnet Epsilon kommer av bokstaven epsilon (ε) i det greske alfabet, hvorfra Lancia hentet flere modellbetegnelser (som Lancia Gamma, Lancia Beta).  
Modellene ble solgt med navnet 20/30HP, og det var ikke før i 1919 at Lancia ga de greske bokstavnavn.
Epsilon kom i kort, normal og lang utgave med varierte karosseri. Motoren var som på forgjengeren Delta, en 4-liters rekkefirer (sideventilert) med 60 hestekrefter, koblet til en 4-trinn manuell girkasse.
I 1913 ble Epsilon avløst av Lancia Theta (25/35 HP, Tipo 61).
Pecos (Texas)

Pecos er administrativt sete i Reeves County i Texas. I følge 2010 års folketelling hadde Pecos 8 780 innbyggere.
Pecos ligger i den meget tørre regionen Trans-Pecos, den aller vestligste i delstaten, i en nordlig del i den store Chihuahuaørkenen.
Novo mesto

Geografi

Byen ligger ved elva Krka og har om lag 36 000 innbyggere. Byen regnes som regionens økonomiske og kulturelle sentrum. I 2006 ble Novo mesto sete for et katolsk bispedømme.

Historie

Novo mesto, som betyr «ny by», ble grunnlagt som Rudolfswert (slovensk Rudolfovo) 7. april 1365, oppkalt etter grunnleggeren erkehertug Rudolf IV av Østerrike. Området der byen ligger har vært bosatt siden førhistorisk tid. 
Etter første verdenskrig, da Østerrike-Ungarn ble oppløst, ble byen offisielt kalt Novo mesto. På tysk ble byen også kalt Neustadtl. Under andre verdenskrig gikk byen frem og tilbake mellom Tyskland og Italia, før tyskerne til slutt tok kontroll over byen. 
I 1958 ble motorveien mellom Ljubljana og Zagreb i Kroatia ferdigstilt. I dag er denne veien en del av Europavei 70. Dette førte til at Novo mesto fikk bedre tilknytning til resten av Slovenia og Jugoslavia, og ble gradvis et viktig regionsenter.
Rogaland Bandykrets

Opprettelse

Rogaland Bandykrets ble opprettet 21. februar 1991. Carl Egil Hana var en av drivkreftene bak innebandyens vekst i Rogaland og han var også Rogaland Bandykrets første styreleder.

Hva gjør Rogaland Bandykrets

Rogaland Bandykrets legger til rette for innebandyaktivitet i Rogaland. De bidrar også med utdannelse og besøker skoler for å gi opplæring i innebandy.
NM i bryting 2019

NM i bryting 2019 ble arrangert i KFUM-hallen på Ekeberg i Oslo 2. februar. Arrangør var Sportsklubben av 1909. 
Kongepokalene ble vunnet av Per-Anders Kure og Grace Bullen.
Indigirka

Historie

Den isolerte landsbyen Russkoje Ustje, som ligger nær Indigirkas munning i Nordishavet, er kjent for den unike tradisjonelle kulturen til de russiske innbyggerne, hvis forfedre kom til stedet for flere århundre siden.
I 1892-1894 utførte Baron Eduard Von Toll geologiske undersøkelser i Indigirkas bekken (og også andre elver i Russlands østre deler) på vegne av Det russiske vitenskapsakademi. I løpet av et år og to dager dekket ekspedisjonen 25 000 km.
Gravfelt

Gravfelt er en arkeologisk term som beskriver en større samling av førhistoriske graver. I Norge er definisjonen på et gravfelt at det skal være minst fem synlige gravminner som ligger i nær kontakt i terrenget. Som regel dreier det seg da om gravhauger og -røyser, men det kan også være steinsetninger, steinlegninger og bautasteiner. Ved arkeologiske undersøkelser av hele gravfelt viser det seg ofte at det kan ligge graver under flat mark i nær kontakt med de synlige gravminnene. Som regel vil et gravfelt ligge i nær kontakt med gårdstun, og det tolkes da som at det er den førkristne gravplassen for gården.
Som regel vil det være opptil 20–30 graver i et felt. Norges største gravfelt er Vangfeltet i Oppdal i Trøndelag. Det inneholder 758 førkristne gravminner, og representerer et helt særskilt fenomen innenfor norsk arkeologi.
Ajax (fransk bilmerke)

Ajax var et fransk bilmerke som ble produsert mellom 1913 og 1919 av de amerikanske brødrene Benjamin og Frank Briscoe. Den eneste modellen fra selskapet var en 12 hestekrefters modell med en firesylindret 980 cm³ motor.
Produksjonen fortsatte etter at brødrene bak merket flyttet tilbake til USA under første verdenskrig.
Hydrofoil

Hydrofoil (fra gresk: hydro, «vann» + engelsk: foil, «blad») er båt med bæreplan eller vinger som får skroget til å løfte seg over vannet når båten kommer opp i en bestemt hastighet. Det er en «vinge» montert under skroget på en hydrofoilbåt. Hver båt har gjerne to vinger, en noe foran midtskips og en akter. Under fart løftes skroget opp av vannet grunnet disse vingene. Når skroget er ute av vannet reduseres motstanden fra vannet og båten kan oppnå større hastigheter.
Utover på 1960-tallet, da folk langs kysten i Norge ble dus med hydrofoilbåten, refererte man etter hvert også til selve båten som «hydrofoil» eller «hydrofoilen».
I Mandal, hvor det var norsk lisensproduksjon av hydrofoilbåter, brukte man ordet «hydrofoilen» om selve verkstedet som laget båtene.
Lexx

Rollebesetning

Mannskapet ombord Lexx drives i all hovedsak av angst, erotisk lyst og sult. I sin ferd gjennom et ugjestmildt og kaotisk univers utforskes deres relasjoner til hverandre og en rekke bipersoner.
Dynodorcus curvidens

Utseende

En stor og kraftig (25 - 88 millimeter), halvblank, svart hjortebille. Den ligner mye på Dynodorcus antaeus men er noe mindre og slankere med spinklere kjever hos hannen. Arten er vidt utbredt og formrik. Hannens kjever (mandibler) er sterkt forstørrede, krumme, med en kraftig tann på oversiden noe innenfor midten. Det brede hodet har en grunn grop i midten. Hunnen er mye mindre og har ikke forstørrede kjever. Noen former har antydning til punktrader på dekkvingene.

Levevis

Larvene utvikler seg i morken ved, utviklingen tar gjerne flere år. Hos denne arten legger hunnene egg i nokså harde, døde stammer ved hvitråte. De voksne billene er aktive flygere, hannene kjemper om hunnene ved hjelp av de forstørrede kjevene. Arten er populær som oppdrettsdyr, særlig i Japan, og er regnet som forholdsvis enkel å avle opp i fangenskap

Utbredelse

Arten er utbredt fra det nordøstlige India i vest til Ny-Guinea i øst. Den blir gjerne delt opp i mange underarter, noen av disse blir ofte regnet som egne arter.
Astibicola

Utbredelse

Arten lever i Australia.
Timber (selskap)

Timber as er et snekker- og tømrerverksted som er kjent for sitt arbeid med formgivning, teknisk prosjektering, produksjon og montering av tømmerrammer. Bedriften hevder å være den eneste av sitt slag i Norge og leverer tømmerrammer i hele Norge og Skandinavia, blant annet til Atelier Oslos amfiscene i Sandnes som en del av prosjekter knyttet til Stavanger som kulturby i 2008 (Norwegian Wood).
Tømmerrammer er bærende trekonstruksjoner i alt fra mindre hus eller hytter til store bygninger. Konstruksjonene blir som oftest utført i heltre med dimensjoner fra 5"x5" til 10"x10". Tredelene ligger helt eller delvis på innsiden av ytterkonstruksjonene og blir sammenføyd med treforbindelser basert på tapper, forsatser, låser og dybler. Eksempler på slike konstruksjoner er vegger av tungt bindingsverk, synlige bjelkelags- og takkonstruksjoner, søyle- og dragerkonstruksjoner, tårnkonstruksjoner m.m.
I engelskspråklig tradisjon bruker man begrepene «timber frame» eller «post and beam» om denne konstruksjons- og byggemetoden.
Kantor

Tittelen kantor (av latinsk cantor, «sanger») betegner innen kristendommen en leder for et kirkekor.

Den norske kirke

I Den norske kirke har en kantor det overordnede musikalske ansvaret i menigheten. Tjenesteordningen sier at kirkemusikktjenesten har som formål å gi menigheten et musikalsk uttrykk i gudstjeneste og øvrig menighetsliv. Kirkens kantorer er forpliktet på de planer og prioriteringer menighetsrådet fastsetter i samråd med kirkelig fellesråd. For å bli kantor i Den norske kirke kreves 4 års kirkemusikalsk utdanning. Det skjer imidlertid ofte at søkere på en kantorstilling ikke har kantorutdanning. Da kan det ansettes andre kvalifiserte søkere, som får tittelen organist. Ansvarlig for kor og musikk i en domkirke har stillingstittel domkantor.

Jødedommen

I jødisk sammenheng betegner kantor en vanligvis profesjonell forsanger eller solist i synagogen (synonym: hazzán).
Huachi

Huachi (kinesisk: 华池县; pinyin: Huáchí Xiàn) er et fylke i Gansu i Folkerepublikken Kina. Det ligger i byprefekturet Qingyang.
Befolkningen var på 124 299 innbyggere i 1999.
Pain & Gain

Handling

Daniel Lugo (Mark Wahlberg) er en kroppsbygger fast bestemt på å leve ut den amerikanske drømmen, og ønsker seg pengene andre folk har. Derfor får han hjelp fra kroppsbyggerkollegene Paul Doyle (Dwayne Johnson) og Adrian Doorbal (Anthony Mackie) for å kunne oppfylle drømmen. Imidlertid har de mer muskler enn hjerne, og planen om kidnapping og utpressing går ikke helt som de hadde tenkt. Dermed har de bare én ting igjen; drømmen om et bedre liv.
Pseudoplon

Utseende

Middelsstore, spinkle, blanke, brunrøde trebukker, dekkvingene med en gul flekk. Oversiden er glissent kledt med lange hår. Antennene er tynne og noe kortere enn kroppen. Pronotum er nesten sylindrisk (ganske svakt tønneformet), noe lengre enn bredt, dekkvingene er jevnbrede og ender i to små tenner. Beina er nokså lange, lårene litt fortykkede.

Utbredelse

Artene er utbredt i Brasil.
Frick Collection

Samlingen

Samlingen inneholder noen av de best kjente maleriene av de største europeiske kunstnere, såvel som en mengde skulpturer og porselen. I tillegg finnes det en del møbler og orientalske tepper. I alt inneholder samlingen mer enn 1 100 kunstverk fra renessansen til slutten av det 19. århundre.
Den italienske renessansen er representert med malerier av Giovanni Bellini, Gentile Bellini, Agnolo Bronzino, Cimabue, Duccio di Buoninsegna, Gentile da Fabriano, Fra Filippo Lippi, Piero della Francesca, Tizian og Paolo Veronese og senere malerier av Giovanni Battista Tiepolo og Francesco Guardi.
Fra den nederlandske gullalderen i det 17. århundre er tre av Johannes Vermeer; «Soldaten og den smilende piken», «Musikktimen» og «Kvinne med tjenestepike og brev» og  hovedverk av Rembrandt, Gerard ter Borch, Jan van de Capelle, Aelbert Cuyp, Frans Hals, Jan van der Heyden, Meindert Hobbema, Gabriel Metsu, Jacob van Ruysdael, Salomon van Ruysdael, Isaac van Ostade og Philips Wouwerman. Av flamske malere fra samme periode Pieter Brueghel den eldre, Gerard David, Hans Memling, Peter Paul Rubens, Jan van Eyck og Anthonis van Dyck, som er representert med åtte malerier.
Av engelske malerier fra det 18. århundre er det syv av Thomas Gainsborough og verker av John Constable, Francis Cotes, William Hogarth, John Hoppner, Thomas Lawrence, Henry Raeburn, Joshua Reynolds, George Romney og Joseph Mallord William Turner.
Spanske malere er representert ved malerier av Francisco de Goya, El Greco og Diego Velázquez. Av tyske kunstnere er det et maleri av Konrad Witz og to av Hans Holbein den yngre.
Et spesielt fokus for samlingen er det franske maleri, hvorav François Boucher og Jean-Honoré Fragonard har sitt eget rom. I tillegg inneholder samlingen verker av Jean-Baptiste Pater, Jean-Marc Nattier, Jean-Antoine Watteau, Claude Lorrain, Jean Baptiste Greuze, Chardin og Jacques-Louis David. Fra det 19. århundre; Camille Corot, Charles-François Daubigny, Jean-Auguste-Dominique Ingres, Edgar Degas, Jules Dupré, Jacob Maris, Anton Mauve, Édouard Manet, Jean-François Millet, Claude Monet, Pierre-Auguste Renoir, Théodore Rousseau og Constant Troyon.
Kunstsamlingen har også noen få amerikanske kunstnere som Gilbert Stuart med et portrett av George Washington og James McNeill Whistler.
Alatyr (by)

Alatyr (russisk: Ала́тырь, tsjuvasjisk: Улатăр) er en by i Republikken Tsjuvasjia i Russland. Den ligger ved samløpet mellom elvene Sura og Alatyr, rundt 150 km sørvest for Tsjeboksary. Innbyggertall: 43 161 (folketelling 2002).
Den ble grunnlagt i 1552 som en befestet utpost. Bystatus ble innvilget i 1780. Alatyrs betydning vokste kraftig etter byggingen av jernbanen Moskva—Rjazan—Kazan i 1894.
Ålgård Håndballklubb

Herrelaget

Ålgård hadde et herrelag som startet opp i 5.divisjon. Laget ble oppløst etter bare et par sesongers spill.

Gjesdalhallen

Gjesdalhallen ligger på Ålgård, eller nærmere bestemt på Solås. I 2005 ble anlegget utvidet til å inneholde to fulle håndballbaner. 400 personer avla tilsammen 10 500 dugnadstimer for å få på plass den nye hallen.

Fygaren

Fygaren er en klubbavis som kommer ut en gang hver sesong. Avisen inneholder lagbilder og aktuelle artikler.
Paul Rodriguez jr.

Videospill og filmer

Rodriguez har vært med i tre Tony Hawk Pro Skater-spill: Tony Hawk's Underground, Tony Hawk's American Wasteland/Sk8land og Tony Hawk's Project 8. Han var også med i EA skate. I 2001 var Rodriguez med i City Stars-videoen «Street Cinema». I 2003, var han med i Yeah Right!, Rodriguez' egen skatevideo, Forecast, som kom ut i 2005. I 2007, var han med i Nike SB video «Nothing but the Truth».
Samiske geografiske navn i Kvænangen

Samiske geografiske navn i Kvænangen (knr 1943) angir stedsnavn i Kvænangen kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare nordsamisk er tatt med i denne oversikten for Kvænangen kommune.
Ambulansekjøring i Bergen

Ambulansekjøring i Bergen har vært drevet av ulike aktører gjennom tidene.
I i perioden 1924-1945 ble ambulansetjenesten i Bergen drevet av Kristoffer Lepsøe som et privat foretak.
Fra 1945 tok politiet over nødhjelpskjøringen, mens annen kjøring ble utført av Haukeland sykehus. I 1952 ble ambulansekjøringen tillagt Bergen brannvesen. Tjenesten ble drevet av brannvesenet frem til 31. desember 2007. Fra 1. januar 2008 tok Helse Bergen over.
Nyeste Skilderie af Kjøbenhavn

Nyeste Skilderie af Kjøbenhavn var et dansk blad grunnlagt i 1803 av Johan Werfel, og som eksisterte til 1837.
Johan Werfel døpte bladet Nyeste Skilderie af Kjøbenhavn til minne om sin venn samfunnsrefseren Niels Ditlev Riegels som var død året før. Riegels hadde i perioden 1786–1790 utgitt det samfunnskritiske bladet Månedsskriftet Kjøbenhavns Skilderie, men etter Trykkefrihetsforordningen av 1799 var grensene for hva man kunne skrive blitt vesentlig innskrenket. Werfel forsøkte i noen nummere av bladet sitt å minnes Riegels ved å utgi noen av hans etterlatte skrifter, men måtte etter kort tid stoppe forsøket. Bokhandleren og forleggeren Salomon Soldin ble snart ansatt som redaktør. Werfel forsvant i 1808 og lot som han var død for å unngå sine kreditorer og Soldin overtok da også også utgivelsen av bladet.
I de første årgangene var bladet et lite ukeblad som utkom i kvartformat, men det ble snart utvidet i både format og utvidelse. På denne måten kunne det konkurrere med tidens andre populære blader som blant annet Berlingske Tidende og Adresseavisen.
Soldin la frem et program for bladets innhold. Første seksjon av bladet skulle bringe 1) små satiriske og humoristiske stykker, hvor maktpersoner med dårlig rykre skulle refses 2) moralske og filosofiske stykker av blandet innhold 3) historiske og politiske stykker, som viser den herskende ånd i fedrelandet. I andre seksjon, som ble trykket med en mindre skrifttype, ble det brakt notiser om forskjellige emner som kunne interesse den oppvakte borger, for eksempel om handelen, skipsfarten, industrien og utenriksbegivenheter.
Soldin skrev selv en stor del av innholdet i bladet, men også flere av tidens betydelige personligheter, slik som Rasmus Nyerup, Knud Lyne Rahbek, Christian Molbech og N.F.S. Grundtvig bidro ofte med innlegg.
Nyeste Skilderie af Kjøbenhavn var et særskilt blad for København, og det ble fortrinnsvis lest av de dannede borgere. Det var dessuten i sin levetid et av de vesentligste blader, hvor bl.a. mange av de vigtigste litterære feider sto.
Allerede i 1825 overlot Soldin redaktørstolen til Frederik Thaarup. Omgangskretsen fryktet for bladets skjebne, og selv sa Soldin at han ved overgivelsen til Thaarup hadde sørget for at de fikk «kristelig Begravelse». Det var imidlertid ikke Thaarup som la bladet i graven, for etter 6 år på posten ble det overlatt til Hans Christian Wosemose, Claudius Rosenhoff og J. H. Stabell som døpte det om til Allernyeste Skilderie. Det eksisterte enda 6 år, men i 1837, samme år som Soldin døde, gikk bladet endelig inn.
St. Augustine's Abbey

Historie

I 598 kom Augustin av Canterbury til England som misjonær. Kong Æthelbert av Kent var gift med en kristen kvinne, og tillot at Augustin opprettet et kloster rett utenfor Canterburys murer. Det stod allerede tre saksiske kirker der, viet til Pancras, Peter og Paulus, og til jomfru Maria. Deler av St. Pancras kirke er bevart, men de to andre ble slått sammen til én bygning av normannerne.
Klosteret ble allerede fra begynnelsen av planlagt brukt som gravsted for kongene av Kent og erkebiskopene av Canterbury. I 978 ble en større bygning vigslet av erkebiskop Dunstan, viet til Peter og Paulus, og til Augustin.
Den 30. juli 1538 ble klosteret nedlagt som en del av oppløsningen av klostrene i England under Henrik VIII. Det ble systematisk plukket fra hverandre de neste femten årene, men deler av det ble ombygget til et palass for Anna av Kleve, som var ventet fra Frankrike.
Palasset ble senere overlatt til forskjellige adelsmenn, og på begynnelsen av det 17. århundre fikk Lord Wotton John Tradescent til å anlegge et hageanlegg. Palasset ble sterkt skadet i en storm i 1703.
Ruinene av klosteret og palasset ble i 1988 tatt med på UNESCOs verdensarvliste. De forvaltes av English Heritage.
Professional Chess Association

Bakgrunn

Ifølge FIDEs regler skulle arenaen for matchen velges i samarbeid mellom sittende mester (Kasparov), utfordrer (Short, og FIDE. Ifølge Kasparov og Short brøt FIDE med disse reglene ved at sittende FIDE-president Florencio Campomanes annonserte Manchester som arrangørby, uten å konsultere med spillerne.
Allemande

Allemande (også allemanda, almain(e), alman(d); fransk for «tysk») var en danseform som fra 1500-tallet var populær i Frankrike, delvis også i Spania og England, og som ble et standardelement (som instrumentalstykke) i barokkmusikkens klassiske suiteform.
Som dans var allemanden todelt, den første delen, fordansen, gikk vanligvis i langsom 4/4-takt, andre del (etterdansen) i hurtig tredelt takt. Det antas at dansen har opphav i tyske folkedanser, men dette er ikke dokumentert. Opprinnelsen til fordansen ligger sannsynligvis i middelalderens ringdanser. Illustrasjonen viser et eksempel på armbevegelser under etterdansen. Slike bevegelser med armene brukes også i ländler, en folkedansform som er vanlig i tysktalende områder.
Sammen med danseformene courante, sarabande og gigue ble allemanden senere en fast bestanddel i barokkmusikkens klassiske suiteform. Den instrumentalmusikalske formen var helt forskjellig fra danseformen, for eksempel skrev Johann Mattheson at «en allemande til å danse etter og en som skal spilles er like ulike som himmel og jord…» 
Instrumentale allemander er mer ornamenterte, harmonirike og synkoperte. Stemmene kan veksle mellom de ulike stemmetrinnene, og stykket kan inneholde pauser. Til forskjell fra danseformens 4 + 4 takter kan instrumentalsatsene ha 8 + 8 eller 8 + 10 eller 8 + 8 + 8 takter.